La portaveu adjunta del grup parlamentari de JxCat Gemma Geis ha defensat la sobirania del Parlament, i ha subratllat que la formació entén que no hi ha cap "urgència" per abordar el nomenament de Miquel Iceta com a senador. En un contacte amb la premsa als passadissos de la cambra després del ple d'aquest dimecres a la tarda, Geis ha insistit que el Parlament té els seus procediments i que no hi ha cap pressa per dur a terme el procediment de substitució de senadors. Així, la portaveu ha asseverat que cal seguir les passes que marca el reglament parlamentari. La Junta ha aprovat, just abans, celebrar un ple extraordinari dimecres que ve, 15 de maig, per abordar el nomenament d'Iceta. Geis ha recordat que la darrera vegada que el Senat "va intervenir sobre la sobirania del Parlament" va ser per suspendre l'autonomia de Catalunya amb el 155, amb una votació on Iceta hi va tenir "un pes molt important". Així, JxCat defensa la "normalitat del procediment" per nomenar el nou senador: "No concorre cap urgència, el Parlament és sobirà", ha reiterat Geis. El president espanyol en funcions, Pedro Sánchez, ha proposat aquest dimecres el càrrec de president del Senat a Iceta. L'expresident del Govern i encara senador del PSC per designació autonòmica, José Montilla, ha presentat la seva renúncia com a diputat del Senat aquesta mateixa tarda.

Summary: JxCat defensa la sobirania del Parlament i entén que no hi ha "urgència" per abordar el nomenament d'Iceta com a senador


El cap de files del PSC a Vilanova i la Geltrú, Juan Luis Ruiz, ha sortit al pas aquest divendres a la tarda del trencament del pacte de govern fet pel PDeCAT, gest que ha situat únicament en “una motivació electoralista”. Ruiz ha defensat que no s’ha incomplert cap punt de l’acord signat l’any 2011 i no ha acceptat la justificació del Partit Demòcrata, que havia senyalat l’actitud del PSC en el procés sobiranista com a motiu clau en el trencament del pacte. “Això del procés no ha començat ara, i durant aquests tres anys ja hem votat diferent sobre la independència”, ha replicat Ruiz, advertint l’alcaldessa Neus Lloveras que “governar la ciutat amb 4 de 25 regidors és una irresponsabilitat”. D’altra banda, preguntat per l’oferiment del PDeCAT de mantenir els regidors socialistes al govern si abandonaven les sigles del PSC, el líder socialista local ha assegurat que la proposta dels demòcrates era fer un “govern de trànsfugues”. Segons Ruiz, els mateixos regidors del PDeCAT també estaven disposats a deixar el partit i continuar com a independents.

Summary: El PSC replica Lloveras: “Això del procés no ha començat ara. Governar amb 4 de 25 regidors és una irresponsabilitat”


El telèfon d'emergències 112 ha rebut entre les 20 hores de dimarts i les 10 d'aquest dimecres 3.808 trucades per incidències relacionades amb la nit de Cap d'Any, cap de destacable, segons Protecció Civil. Gairebé la meitat dels avisos han estat per qüestions relacionades amb la seguretat ciutadana, el 49,2%, mentre que el 29,1% de les trucades han estat per assistències sanitàries. Territorialment, el 47,3% dels avisos han arribat des del Barcelonès; el 8,72% des del Baix Llobregat, i el 8,04% des del Vallès Occidental. Per ciutats, Barcelona n'ha acumulat el 36,74%. Al carrer Calàbria de la capital catalana s'ha declarat un foc en uns baixos sense provocar ferits. Els veïns han estat desallotjats per precaució. (Aquesta notícia actualitza l'anterior sobre el mateix tema amb noves dades) Durant la nit, els Bombers van apagar un incendi en una xemeneia d'una casa unifamiliar a Collsuspina (Moianès) que no va provocar ferits. El foc va afectar la coberta de fusta de la construcció, i això va malmetre una habitació, el lavabo i les golfes de l'habitatge. A Navarcles (Bages), van cremar 10 vehicles abandonats en un solar del polígon industrial Camí de l'Angle, sense afectacions personals.

Summary: ACTUALIZACIÓ:El telèfon 112 rep més de 3.800 trucades per incidències relacionades amb la nit de Cap d'Any, cap de destacable


Albiach reclama als independentistes i al PSC que tornin a la centralitat i als "grans consensos" ACN Barcelona.-El president de la Generalitat, Quim Torra, ha instat els comuns a aclarir si posaran l'autodeterminació com a condició per investir el pròxim president espanyol després de les eleccions del 28-A. "Això és el que han d'aclarir perquè el dret a l'autodeterminació és un dret, no és un permís. Espero que estiguin amb nosaltres", ha afegit dirigint-se a la presidenta de CatECP al Parlament, Jéssica Albiach, en el marc de la sessió de control al ple del Parlament. Per la seva banda, Albiach ha fet una crida als independentistes i al PSC a tornar a la centralitat i a arribar a "grans consensos" que ha situat en el referèndum, els drets socials i "desjudicialitzar".   "Quan calgui investir un president espanyol, què faran si no respecta el dret a l'autodeterminació de Catalunya? Això és el que han d'aclarir al poble de Catalunya, perquè és un dret, no és un permís", ha argumentat tot demanant un "compromís" al grup de CatECP. I és que, segons el president català, "el dret a votar es guanya votant i el dret a l'autodeterminació es guanya autodeterminant-se". Albiach ha considerat que el Govern no genera seguretat davant els futurs escenaris per la seva "paràlisi, bandades i gesticulació" i ha preguntat al Govern si aniran al Congrés a bloquejar i si renunciaran a la via unilateral. Per a la presidenta dels comuns al Parlament, el que amaga la paràlisi de l'executiu català és la "incapacitat d'arribar a acords" i ha posat com a  exemple que s'hagi retirat de l'ordre del dia del ple el decret d'habitatge, que ha qualificat com "un insult a les classes treballadores". Així mateix, Albiach també s'ha dirigit al PSC per retreure'ls que s'obliden de Catalunya, en referència al programa electoral del PSOE per a les eleccions del 28-A. Unes paraules que el líder del PSC, Miquel Iceta, li ha rebatut en el seu torn de paraula afirmant que els comuns han caigut en "l'error" de confondre Catalunya amb els catalans.

Summary: Torra insta els comuns a aclarir si posaran l'autodeterminació com a condició per investir el pròxim president espanyol


Els Mossos d'Esquadra van detenir dilluns un home, de 23 anys i de nacionalitat salvadorenya, per dos robatoris en establiments comercials de Girona. Els agents van saber que el 26 d'abril es va produir un robatori en un restaurant del centre de la ciutat i el 14 de maig un altre en un altre establiment de la ciutat. Els mossos van comprovar que tots dos fets presentaven característiques idèntiques: els lladres havien accedit a l'interior dels locals trencant el vidre de les finestres i, un cop dins, havien sostret el calaix de la caixa enregistradora, ampolles de licor, ordinadors i altres objectes. Arran dels fets, els agents van recollir tots els indicis i van iniciar la investigació que va culminar amb la detenció d'un dels presumptes autors.  La investigació continua oberta i centrada en localitzar l'altre lladre, a més de determinar si podrien estar relacionats amb altres fets delictius.  El detingut, amb antecedents, va quedar en llibertat amb càrrecs després de passar a disposició judicial.

Summary: Detingut un home per dos robatoris en establiments comercials de Girona


Les boies de València, Tarragona, Barcelona i Dragonera, a les Illes Balears, han marcat rècords d’alçada durant el temporal d’onades d’aquest cap de setmana, segons ha informat el Ministeri de Foment. La boia de València ha obtingut l’alçada significant més gran, amb onades de fins a 6,45 metres a les 20.00 h. El rècord anterior el tenia en 5,63 metres, i el va marcar el desembre del 2009. Les boies de Tarragona i Dragonera van marcar registres de 6,33 metres el 21 de gener. Abans havien marcat 5,27 i 6,24 metres el 2007 i 2008 respectivament. Finalment, la boia de Barcelona va marcar 4,97 metres el dia 22. El rècord anterior era de 4,86 metres i el va assolir el març del 2010. Una altra boia que va aconseguir un màxim històric va ser la de Cabo de Palos, a Cartagena, amb 6,33 metres. El rècord anterior era de 5,7 metres i l’havia marcat el gener del 2013. Tot i aquests màxims històrics en el mesurament d’alçada d’onades al Mediterrani, cal recordar que les boies de Begur i Maó havien aconseguit cotes més altes anteriorment. El desembre del 2014 la de Maó va registrar onades de fins a 8,15 metres. El gener del 2003 la de Begur en va registrar de 7,43 metres.

Summary: Les boies de València, Tarragona, Barcelona i Dragonera marquen rècords d’alçada durant el temporal d’onades


El president de PIMEC, Josep González, ha defensat aquest dimarts que "val més anar a un govern quant abans millor" a l'Estat "que tres o quatre mesos més d'incertesa" que puguin seguir frenant inversions, fet que González veu "negatiu" per a l'economia. Tot i no voler entrar a valorar l'acord polític entre el PSOE i C's, el president de PIMEC ha "aplaudit" la proposta d'ambdues formacions de posar en marxa un règim sancionador de la morositat ja que aquesta qüestió "fa mal a les pimes i perjudica el seu creixement". Així mateix, s'ha mostrat contrari a la derogació de la reforma laboral aprovada pel govern del Partit Popular perquè "no es pot dir que ha fracassat ja que ha generat llocs de treball, expectatives i confiança" i, en tot cas, aposta per "introduir-hi modificacions".

Summary: PIMEC "aplaudeix" la proposta del PSOE i C's de posar en marxa un règim sancionador de la morositat


La Universitat de Barcelona (UB) se situa entre les 100 millors del món en 18 de les 46 disciplines dels QS World University Rankings 2017 by Subject, segons ha informat el centre docent català. És la primera universitat de l’Estat en 19 de les 46 disciplines del coneixement que analitza l'informe. En 9 d’aquestes disciplines ocupa la primera posició en solitari i en les 10 restants la comparteix amb altres universitats. En aquest sentit cal destacar que la Universitat Politècnica de Catalunya (UPC) s'ha situat entre les 30 millors del món en Arquitectura i entre les 40 millors en Enginyeria Civil i Estructural al mateix rànquing. L'informe s’ha fet públic aquest dimecres, i pel que fa a la UB també subratlla que en 16 disciplines més es classifica entre la posició 100 i la posició 200. El rector de la institució, Joan Elias, ha remarcat que l'informe no presenta diferències substancials amb el de l'any anterior, però consolida la "posició capdavantera" de la universitat barcelonina "al llarg d’uns anys molt difícils" per la reducció estatal de recursos destinats a la recerca. En la nova edició, la UB destaca com una de les 50 millors del món en Anatomia i Fisiologia (posició 32 a nivell mundial); Arqueologia (37) i Filosofia (posició 42). És, a més, l’única universitat espanyola que destaca entre les 100 millors institucions mundials en 18 disciplines: Anatomia i Fisiologia, Arqueologia, Art i Disseny, Lingüística, Filosofia, Medicina, Infermeria, Farmàcia i Farmacologia, Llengües Modernes, Química, Ciències Marines i de la Terra, Ciències Mediambientals, Física i Astronomia, Antropologia, Geografia, Educació, Esport i Estadística i Recerca Operacional. La UB figura en posició líder a Espanya, en solitari, en les disciplines d’Arqueologia, Filosofia, Anatomia i Fisiologia, Medicina, Infermeria, Química, Ciències Marines i de la Terra, Educació i Estadística. En Art i Disseny, Lingüística, Enginyeria Química, Ciències Biològiques, Farmàcia i Farmacologia, Ciències Mediambientals, Ciències Materials, Física i Astronomia, Antropologia i Esports. A més, la Universitat de Barcelona ha millorat posicions en Matemàtiques i Estadística. Pel que fa a la UPC, ocupa el lloc 26 del món en l’àmbit de l’Arquitectura, 3 per sobre de l'any passat i primera universitat d'aquesta disciplina a l'Estat, i el 34 en Enginyeria Civil i Estructural, 5 més amunt que el 2016. També es troba entre les cent primeres a Enginyeria de Telecomunicacions, Elèctrica i Electrònica i a Matemàtiques (rang 51-100). La UPC es posiciona també en altres àmbits, com el d’Art i Disseny (101-150), per primer cop, i en els de Ciències de la Computació (101-150), Enginyeria Industrial, Mecànica i Aeronàutica (101-150), Estadística (101-150), Ciència dels Materials (151-200), Enginyeria Química (201-250) per primer cop, Agricultura (201-250) també per primera vegada, Ciències del Medi Ambient (201-250), Física i Astronomia (251-300) i Administració d'Empreses (251-300), en aquest darrer cas també per primer cop.

Summary: La UB se situa entre les 100 millors del món del rànquing QS World University


Més de 150 persones s'han concentrat aquest dimecres al vespre a la plaça de l'Església de Taradell per donar suport a l'exconseller de Presidència i portaveu del PDeCAT al Congrés, Francesc Homs, el dia que s'ha vist obligat a acomiadar-se del Congrés de Diputats. Des d'allà, han emprès una marxa a peu fins a casa seva on han cridat el seu nom fins que ha sortit a rebre'ls. Amb forts aplaudiments i crits de 'No estàs sol', els veïns de Taradell –poble natal d'Homs- però també membres destacats del PDeCAT com les conselleres Neus Munté i Meritxell Borràs o Jordi Turull han volgut fer palès el seu rebuig a la sentència del Tribunal Suprem que el condemna a tretze mesos d'inhabilitació per l'organització del 9-N. Homs ha deixat l'escó del Congrés aquest dimecres després que la presidenta de la cambra, Ana Pastor, li hagi comunicat que ja ha rebut de mans del Tribunal Suprem la resolució d'execució de la sentència.

Summary: Taradell mostra el seu suport a Francesc Homs el mateix dia que s'ha acomiadat del Congrés


El Consell General del Poder Judicial (CGPJ) ha emès un informe favorable a indemnitzar amb 16.531 euros un dels neonazis absolts per l’Audiència de València l'any 2014 en el cas Panzer, que reclama el perjudici sofert a causa de la destrucció de l’arsenal intervingut en el marc de l’operació policial. Segons l’informe, al qual ha tingut accés l’ACN, un dels membres del neonazi Frente Antisistema (FAS) va interposar una reclamació d'indemnització per responsabilitat patrimonial a causa de l'anòmal funcionalment de l'administració, exposant que s'han destruït les armes que se li van intervenir en el marc d'un procés penal pel qual ha estat absolt. Serà el ministeri de Justícia qui resoldrà l'expedient, després d'aquest informe emès pel CGPJ. Entre les armes intervingudes i destruïdes hi havia un casc militar nazi, una daga de les SS, a més de munició i nombroses armes de foc.

Summary: El Consell General del Poder Judicial emet informe favorable a indemnitzar l'arsenal d'un ultra absolt al 'cas Panzer'


El pintor Josep Beulas ha mort aquest dijous als 95 anys a la seva residència d'Osca. Nascut a Santa Coloma de Farners, Beulas va estar vinculat gran part de la seva vida a la província d'Osca, on va fixar la seva residència i on s'hi troba bona part de la seva obra artística, que s'exposa al Centre d'Art i Naturalesa d'Osca (CDAN). L'equipament ha indicat que aquest divendres a les sis de la tarda s'oficiarà el funeral de l'artista a la Catedral d'Osca. Josep Beulas Recasens va néixer a Santa Coloma de Farners l'any 1921. De petit ja li va interessar el dibuix i va assistir a les classes d’un comerciant local. L’any 1942 es va traslladar a Osca per iniciar el servei militar i va compaginar la seva activitat a l’exèrcit, la seva vocació per la pintura i el seu ofici de sastre. L’any 1946 es va casar amb Maria Sarrate i va fixar la seva residència a Osca.  L’any següent, el 1947, l'artista va guanyar un primer premi nacional que fa possible que l’alcalde d’Osca i l’influent Camón Aznar el facin decidir a ingressar a la Escuela de Bellas Artes de San Fernando a Madrid, que va abandonar el 1951 però va freqüentar artistes com Ortega Muñoz, Palencia, Vázquez Diaz, entre d’altres, que seran clau en la seva evolució posterior.   El 1954 va viatjar a París, on va començar a definir el seu estil i també és reconegut en molts certàmens artístics amb diverses distincions. Posteriorment, va guanyar una beca del Ministeri d’Afers Exteriors espanyol per anar a l’Acadèmia Española de Bellas Artes de Roma on passarà cinc anys fecunds i coneixerà pintors excepcionals com Giorgio Morandi. El 1960 va retornar a Madrid on va començar una etapa plena de treball i investigació formal, que serà recompensada amb un important acolliment de la crítica i del públic. Quatre anys més tard, la Diputació de Barcelona li va concedir el primer premi de pintura. El 1966 va aconseguir un segon estudi a Osca i va començar exposar amb èxit als Estats Units i és fitxat per la galeria Kreisler de Nova York, que va inaugurar seu a Madrid. L’any 1968 obté la Primera Medalla a la Exposición Nacional de Bellas Artes de Madrid, que era el guardó més preuat que podia aconseguir un artista a l’Estat. El 1969 es va traslladar definitivament la seva residència a Osca. Un any més tard va exposar per darrera vegada a Nova York i va fitxar per la Galeria Biosca de Madrid. A partir de 1973 sempre exposarà a l’Estat. El 1983 l’Ajuntament de Santa Coloma de Farners el va nombrar fill predilecte. L'any 2000 es va crear la Fundació Beulas a partir de la seva col·lecció privada d’obres d’art, embrió del futur CDAN d'Osca. El pintor va cedir una selecció d'obres representatives de la seva trajectòria artística a Santa Coloma de Farners, que de forma periòdica es pot veure a la Casa de la Paraula.

Summary: Mor el pintor Josep Beulas als 95 anys


El festival Vida de Vilanova i la Geltrú reubicarà a la Masia d'en Cabanyes i a la discoteca Daurada Beach Club els concerts que hi havia programats al Molí de Mar, arran de la sentència del TSJC vers el Nowa Reggae. El Vida tenia previst fer al Molí el concert inaugural del 30 de juny i també les jornades diürnes de dissabte i diumenge, però s'ha redissenyat la programació arran del cas judicial que ha portat l'Ajuntament a tancar el recinte per a esdeveniments musicals. Els canvis s'han conegut aquest dissabte en una festa de presentació que s'està celebrant durant tot el dia a la Masia d'en Cabanyes i que al punt del migdia havia reunit més de 500 assistents. D'altra banda, els organitzadors del Vida han comunicat que s'han esgotat els 6.000 abonaments que hi havia a la venda per a aquest estiu, de manera que només queden disponibles les entrades diàries. Els directors del Vida han volgut mostrar aquest dissabte la "solidaritat" amb els organitzadors del Nowa Reggae, i han assegurat que haguessin pogut apostar per mantenir els concerts al recinte del Molí de Mar però que han desistit d'aquesta opció per respecte al festival de reggae afectat per la sentència del TSJC –la qual dóna la raó a uns veïns que havien denunciat l'excés de soroll-. Malgrat l'Ajuntament va dir que el Molí de Mar no es podria utilitzar més per a festivals, des del Vida asseguren que el tipus de concerts que ells preveien–en horari que no sobrepassava la nit- sí que s'hi haguessin pogut celebrar. En tot cas, donades les circumstàncies, el Vida aposta aquest any per celebrar gairebé la totalitat de concerts al gran recinte de la Masia d'en Cabanyes. Només les actuacions de dissabte 2 de juliol al matí seran les que es faran a la discoteca Daurada Beach Club, a tocar del mar, amb una programació que serà d'accés gratuït. Pel que fa al nombre d'entrades i a la previsió d'assistents, els organitzadors s'han mostrat sorpresos i satisfets d'haver esgotat els 6.000 abonaments que hi havia a la venda. Com a novetat, durant la festa d'aquest dissabte han anunciat una última remesa de 100 abonaments que estaran a la venda fins dilluns. Mentrestant, continuen a la venda les entrades diàries, amb l'expectativa d'assolir els 10.000 assistents diaris.  Dani Poveda, director del Vida, ha assegurat a l'ACN que als jardins de la Masia d'en Cabanyes hi poden cabre més de 25.000 persones, però ha descartat en rodó que aquesta sigui l'aspiració del festival. "Volem generar un entorn màgic i creiem que l'excel·lència dels serveis ha de ser un dels caps de cartell del Vida", ha afirmat, remarcant que l'organització segueix una filosofia basada en "fer accions poc agressives amb l'entorn per a poder transformar així la Masia en un lloc sorprenent". Durant el Vida 2016, que arrencarà el 30 de juny i s'allargarà fins el 3 de juliol, el 'leitmotiv' serà la natura geomètrica i els efectes òptics, amb l'objectiu de donar un nou caire a tot el recinte, segons han apuntat els organitzadors. Si bé el cartell ja era conegut prèviament a la festa de presentació d'aquest dissabte, els directors sí que han avançat que durant el festival s'incorporaran diverses actuacions 'secret show'. "Volem oferir més sorpreses que mai i aquesta és la millor manera", ha afegit Poveda.

Summary: El Vida reubica a la Masia d'en Cabanyes i a la Daurada Beach Club els concerts previstos al Molí de Mar


El pont de la Puríssima deixa bona ocupació a les pistes d'esquí i a les comarques interiors de Girona. En concret, els establiments de la Cerdanya, la Garrotxa i el Ripollès han omplert el 80% de places disponibles. La creu, però, se l'emporta la Costa Brava que amb prou feines ha arribat al 40% d'ocupació, malgrat que només la meitat de la flota d'hotels oberta. El president de la Federació d'Hostaleria de les Comarques Gironines (FHCG), Antoni Escudero, explica que la Puríssima és un pont on la muntanya és "el destí per excel·lència" i fa un balanç "positiu". "És important que la temporada d'esquí comenci bé perquè els visitants sempre tenen més ganes a l'inici, que no pas quan està acabant", assenyala Escudero.

Summary: Bona ocupació a les pistes d'esquí i comarques interiors gironines, però fluixa a la Costa Brava durant la Puríssima


El president diu que la retirada de l’euroordre “demostra que a Europa no hi ha lloc per a trampes ni menús a la carta” ACN Barcelona.-El president de la Generalitat, Quim Torra, s’ha mostrat visiblement content per la retirada de les euroordres contra l’expresident Carles Puigdemont, els exconsellers Meritxell Serret, Clara Ponsatí i Lluís Puig, i la secretària general d’ERC, Marta Rovira. En declaracions a la premsa, Torra ha exigit a l’Estat que, després d’aquest moviment, deixi els presos “tornar a casa i els exiliats venir”. Però a més, ha reclamat a Espanya “que sigui conseqüent” amb el que suposa aquest canvi de paradigma judicial. “Vull exigir-li les responsabilitats que té, demanar-li com pensa donar resposta al que la justícia europea posa de manifest, com pensa acabar amb aquesta arbitrarietat de la justícia espanyola, i com pensa rescabalar els ciutadans de la malversació que suposa aquest relat fictici i infundat”, ha etzibat.  I és que per al president de la Generalitat, la retirada de les euroordres fa que “caigui el relat fictici com un castell de cartes”. “Alguna cosa hauran de fer des de l’Estat, és inevitable. No sé quina, però volem que els presos siguin amb els famílies i els exiliats tornin. No hi ha per on aguantar-ho i Europa ho veu”, ha sentenciat.   “Enhorabona, sou lliures en una Europa lliure” Torra ha volgut dirigir-se directament als polítics afectats per la retirada de l’euroordre per mostrar la seva alegria. “President, conselleres, conseller, secretària general d’ERC: enhorabona, sou lliures en l’Europa lliure”, ha sentenciat. Per al president el desenllaç d’aquesta acció judicial és fruit de “la internacionalització de tots aquests mesos, que de nou dona una nova victòria en la que es demostra que no hi ha lloc a l’Europa que jutja correctament per a trampes o menús a la carta”.  És per això que ha considerat que el fet que “per segon cop Espanya es vegi obligada a retornar l’euroordre” posant de manifest “com la l’Estat entén la justícia i quina falta de credibilitat té a tota Europa”. “Sabíem que teníem la raó i avui ho tornem a saber”, ha afegit.  Per últim, preguntat pel retorn de Puigdemont a Bèlgica, Torra ha evitat pronunciar-s’hi assegurant que l’expresident “està avaluant quina és la millor estratègia amb els advocats”. Però tot i això, s’ha mostrat convençut que amb l’episodi d’aquest dijous “s’obre una nova etapa que permetrà tirar endavant i fer efectiva la República amb el Consell per la República amb Puigdemont”.

Summary: Torra exigeix a l’Estat “responsabilitats” pel cas de l’1-O i “rescabalar els ciutadans per la malversació que suposa”


L'organització de consumidors Facua ha reclamat als bancs que "actuïn amb responsabilitat" i reemborsin als usuaris les quantitats que van haver de pagar per l'impost de les hipoteques amb els pertinents interessos, després que el Tribunal Suprem hagi establert que  són les entitats bancàries les que han de fer front al tribut i no els clients. Facua qualifica d'"excel·lent notícia" el canvi de criteri de l'alt tribunal, que abans havia considerat que eren els clients els que havien de fer front a aquest impost.

Summary: Facua reclama als bancs que retornin als usuaris l'impost de les hipoteques amb interessos


L'Ajuntament de Girona ha començat a netejar amb una solució especial d'aigua i lleixiu els voltants dels centres sanitaris, els supermercats i botigues d'alimentació i les farmàcies. L'objectiu, com concreta el consistori, és "ser més efectius en l'eliminació" de la covid-19. D'altra banda, arran de l'emergència pel coronavirus, el consistori també ha decidit reduir en un 20% la neteja viària per facilitar la rotació del personal de l'empresa 'Girona + Neta'. A més, pel que fa al transport públic, a partir d'ara per evitar contagis s'haurà d'entrar o sortir dels autocars per la porta del darrere. Segons informa l'Ajuntament, 56 sensesostre derivats des de La Sopa ja han fet el primer àpat al nou menjador social del Mercadal. Girona ha començat avui a reestructurar els serveis de neteja de 'Girona + Neta' per adaptar-los a les noves necessitats que s'han generat arran de la situació d'excepcionalitat de la covid-19. En aquest sentit, s'ha acordat reduir el servei actiu en un 20% per facilitar la rotació entre el personal, "que en tot moment ha tingut en funcionament mesures preventives de seguretat", subratlla el consistori. D'altra banda, a partir d'avui s'ha iniciat la neteja de determinats àmbits de la via pública amb una solució especial d'aigua i lleixiu, per així ser més efectius en l'eliminació del coronavirus. Aquesta neteja es potenciarà en l'entorn dels espais que avui concentren més concurrència de persones, com centres sanitaris, comerços d'alimentació o farmàcies. Aquest reforç es farà reduint serveis habituals de la via pública, on el descens d'activitat ha permès també reduir el volum de brutícia. D'altra banda, des del servei de recollida d'escombraries es mantindrà la recollida habitual. Els domicilis hauran de continuar fent la separació de residus, tret d'aquells casos en què en un domicili hi ha un pacient amb la covid-19 o bé amb símptomes de tenir-lo.  "En aquests casos, tota la brossa haurà d'anar en el contenidor de rebuig, sense fer cap separació per reciclar", indica l'Ajuntament. Seguint els consells de Sanitat, s'hauran de posar en una triple bossa de plàstic: a la primera, tots els residus generats pel pacient; aquesta, tancada dins una segona bossa on també hi hauran guants i mascaretes del cuidador; i tot plegat dins una tercera bossa amb la resta de deixalles del domicili. Aquesta bossa es deixarà al contenidor de rebuig. En els casos on es fa la recollida porta a porta, es dipositarà al contenidor de bolquers, que té una recollida diària. I a plaça Catalunya, on hi ha els contenidors intel·ligents, s'hi instal·larà un cubell sanitari més reduït de recollida diària. Als autobusos, per la porta posterior Pel que fa a la mobilitat, des de TMG s'aplicaran noves mesures de protecció per als usuaris del transport públic i també per als conductors. Només s'habilitarà com a entrada i sortida del bus urbà la porta situada a la part posterior del vehicle, on també s'hi instal·larà el validador de bitllets. Mentre no es moguin aquests aparells, no caldrà validar bitllet. A més, s'està estudiant una augment de la reducció de freqüències atès el descens a la mobilitat i el consell de confinament. Respecte a la posada en marxa del menjador del centre de la gent gran del Mercadal per a persones sense sostre, el primer dia de funcionament ha comptat amb 56 persones, derivades des del centre de la Sopa. L'àpat s'ha servit amb normalitat i respectant les mesures de seguretat, a l'espera de disposar del pavelló de Palau-2 com a equipament definitiu per a totes les persones d'aquest col·lectiu.  L'Ajuntament de Girona preveu l'arribada avui de les targetes moneder per als beneficiaris de les beques menjador, que s'hauran de repartir a les famílies que hi tenen dret. S'ha previst ja un dispositiu especial format per més de cent treballadors municipals, que han respost a la crida de l'Ajuntament per col·laborar en el repartiment.  Si les targetes, que ha d'enviar el departament d'Educació, arriben demà al matí, demà mateix a la tarda es començaran a repartir. En els barris on es farà el repartiment domiciliari, els usuaris la rebran entre demà a la tarda i dimecres al matí. Pel què fa al sector est, demà a la tarda s'habilitarà el pavelló de Vila-roja perquè un membre de cada família les vagi a recollir, organitzats en torns per evitar aglomeracions i respectar sempre les mesures de seguretat. Pel què fa a la dada de sancions a la ciutat per no complir amb els requisits de confinament, en el dia d'ahir se'n van fer 63, en una tendència a la baixa respecte la setmana anterior.  L'Ajuntament de Girona manté cada dia obert el telèfon d'informació ciutadana 972 419 010, de dilluns a divendres de vuit del matí a sis de la tarda, i dissabte i diumenge, de nou del matí a sis de la tarda per resoldre els dubtes que puguin sorgir. També s'emplaça a la ciutadania a mantenir-se informada sobre les últimes novetats a través dels canals oficials de l'Ajuntament i de la Generalitat.

Summary: Girona comença a netejar amb aigua i lleixiu els voltants de centres sanitaris, supermercats i farmàcies


El candidat d’Units Podem a la presidència del govern espanyol Pablo Iglesias ha insistit aquest dimarts en reclamar al socialista Pedro Sánchez una proposat diferent al referèndum sobre la independència de Catalunya si és que es produeixen negociacions per a un pacte de govern. En declaracions en una entrevista a la cadena SER, Iglesias ha dit que en una negociació no hi ha línies vermelles “però volem escoltar una proposta millor”. El líder de Podem ha afegit que li sembla un “anacronisme” la proposta de reforma constitucional i que “plantejar el mateix de fa 8 anys no és sensat”. Pablo Iglesias ha assegurat que Units Podem no renunciarà a la consulta i s’ha mostrat partidari d’obrir un diàleg amb el PSOE en el qual han de tenir protagonisme PSC i En Comú Podem. “Crec que hi ha molts sectors del PSC que estan callats perquè els hi ha dit que no diguin el que pensen i es hora que prenguin la paraula i diguin el que pensen”, ha dit.  El candidat d’Units Podem ha afegit que el millor indicador que plantejar una reforma no és sensat són els resultats del PSPC i d’En Comú Podem a Catalunya.  Iglesias s’ha mostrat convençut que en el cas que hi hagués una consulta per la independència guanyarien els partidaris del ‘no’ i que la situació a Catalunya està relacionada amb la “desafecció” i amb la “poca traça” dels governs espanyols, en especial del PP.  Al respecte ha dit que l’independentisme no tenia fa 10 anys tanta força i que amb governs i actituds diferents a Madrid continuaria havent-hi però que seria una realitat minoritària. “Crec que nosaltres som la millor prova perquè quan la fraternitat opera i hi ha una força política estatal que entén la diversitat com riquesa tot canvia. És impressionant que una força política com Podem, que neix a Madrid, sigui la primera força política a Euskadi i Catalunya”, ha dit.  El cap de llista ha dit que sobre els processos d’autodeterminació del País Basc o Galícia dependrà de la situació concreta de cada territori perquè en aquest moment “ni l’esquerra abertzale voldria que s’hi celebrés un referèndum ara” però que la Constitució del 1978 ja s’hi referia a diversos territoris de l’Estat com a nacionalitats.

Summary: Iglesias reclama que prenguin la paraula sobre la consulta sectors del PSC que estan callats


El Ministeri xifra en 12 les defuncions dels últims set dies i en 84 els diagnosticats el dia previ ACN Madrid .-Sanitat xifra en 28.346 el total de morts per coronavirus a Espanya, tres més que aquest diumenge. Segons l’últim informe del Ministeri, hi ha hagut 12 defuncions en els últims set dies, cinc de les quals a Madrid i una a Catalunya. Des que va començar la pandèmia, hi ha hagut 248.970 casos confirmats per proves diagnòstiques, 200 més que el total de diumenge (248.770), i 84 diagnosticats el dia previ, 34 menys que ahir. D’aquests, 32 s’han registrat a Andalusia, 15 a Astúries i 11 a Catalunya. En l'última setmana hi ha hagut 137 hospitalitzacions i 15 ingressos en UCI a tot l'estat espanyol. Segons l'últim informe de Sanitat, hi ha hagut 3.985 casos diagnosticats en els últims 14 dies i 1.956 en els darrers set. Per inici de símptomes, 969 persones han estat diagnosticades en els últims 14 dies i 331 en la darrera setmana.  A Catalunya, des que va començar la pandèmia, s'han diagnosticat 61.417 casos, 11 el dia previ. 1.201 persones s’han diagnosticat en els últims 14 dies i 621 en els darrers set. Per inici de símptomes, 378 han estat diagnosticades en els últims 14 dies i 122 en la darrera setmana.  Andalusia és la comunitat amb més casos diagnosticats el dia previ (32) seguida de l’Aragó, amb 15. A banda dels 11 de Catalunya, se n’han diagnosticat 6 més a Castella-la Manxa. Hi ha vuit comunitats sense cap cas confirmat el dia previ.  Per defuncions, 5 de les 12 registrades en l’última setmana s’han produït a Madrid i Castella-la Manxa i Castella i Lleó n’han tingut dues cadascuna. Hi ha tretze comunitats sense cap nova mort en els darrers set dies.  Des que va començar la pandèmia, hi ha hagut 125.132 hospitalitzacions, 137 en els últims set dies. D’aquests, 42 han estat a Madrid, 21 a Castella i Lleó, 18 a Castella-la Manxa, 15 a l’Aragó i 11 a Catalunya. Hi ha cinc comunitats sense cap ingrés.  En relació a les UCI, des que va començar l'epidèmia hi ha hagut 11.661 ingressos, 15 en els últims set dies. D’aquests, 4 han estat a Castella i Lleó i 3 a Catalunya. Hi ha onze comunitats sense cap entrada a les Unitats de Cures Intensives.

Summary: Sanitat registra 28.346 morts per coronavirus a Espanya, tres més que diumenge, i 200 nous positius


Des d'aquest dimarts els municipis de Cerdanyola i Ripollet acullen un monòlit en record de totes les víctimes de l'amiant i de l'empresa Uralita. El monument s'ha ubicat a l'encreuament entre la carretera N-150 i el carrer de l'Estació, un punt limítrof entre ambdues poblacions. Es tracta d'un indret molt proper al que va ocupar l'antiga fàbrica que va produir materials de fibrociment durant 90 anys, un espai que s'ha denominat 'zona zero' de l'amiant a Catalunya a causa de l'elevat nombre de casos d'asbestosi, càncer de pulmó i mesotelioma que s'hi han diagnosticat. El memorial és obra de Jordi Andrés, familiar d'una víctima i s'ha creat amb la voluntat de fer visible "el dolor que ha provocat Uralita" entre els habitants d'aquests municipis. Tot i que l'empresa Uralita va tancar portes l'any 1997, el seu record i la seva herència segueixen ben vius entre els habitants de Cerdanyola i Ripollet. Molts empleats, veïns de Ripollet i Cerdanyola, han desenvolupat malalties a causa del contacte amb l'amiant i de la manca de mesures de protecció amb què es treballava a Uralita. A més, al llarg dels anys, també n'han resultat afectats familiars i veïns de la zona, i a dia d'avui es segueixen diagnosticant una quarantena de casos anuals d'asbestosi, càncer de pulmó i mesotelioma en aquesta zona.  El president de l'Associació de Víctimes Afectades de l'Amiant a Catalunya, Benedicto Martino, ha posat en valor aquest monument que "és un record per la gent que ha perdut la vida o ha emmalaltit per haver treballat a Uralita, per ser familiar o simplement viure en aquesta la zona". En aquest sentit ha agraït als ajuntaments de Cerdanyola i Ripollet que hagi tingut aquest detall envers les víctimes i els seus familiars "perquè d'altres consistoris no són capaços de pensar-hi".    Per la seva banda, Maite Martín, una víctima ambiental d'Uralita, ha destacat la importància que el que va passar "no quedi en l'oblit l'holocaust que l'amiant ha produït aquí" i perquè sempre quedi en la memòria el que han patit els ciutadans de Cerdanyola i Ripollet.  L'alcalde de Cerdanyola, Carles Escolà, afirma que Cerdanyola i Ripollet, com a epicentre d'aquest "genocidi laboral" havien de fer un reconeixement a les persones que han patit o estan patint aquestes malalties i les conseqüències de l'ús de l'amiant. "Se sabia que era un material perillòs des de feia dècades però a l'Estat el franquisme el va permetre i es van posar per davant els interessos de les empreses", ha lamentat el batlle.  En aquesta línia ha apuntat que l'amiant continua molt present a la ciutat i per això cal seguir treballant per avançar vers el desamiantatge. A l'Estat, més de 2.000 persones moren anualment com a conseqüència de les malalties cancerígenes derivades de la inhalació de fibres d'amiant. A la zona directament afectada per la fàbrica Uralita, actualment es tenen detectats més de 1.000 casos. El feixuc procés judicial que durant anys ha liderat el Col·lectiu Ronda segueix ben viu. La Justícia ha reconegut els casos dels d'antics empleats i de familiars que van emmalaltir per l'exposició a les fibres d'asbest. A més, l'any 2017, l'Audiència Provincial de Madrid va reconèixer també 39 malalts ambientals, és a dir persones que pel simple fet de viure a la vora d'Uralita van caure malalts. Uralita ha presentat un recurs de cassació respecte aquesta sentència que encara no s'ha resolt i que segons els advocats encara podria trigar.  "Hem intentat fer un acompanyament a les víctimes i hem de donar un missatge d'esperança perquè estem fent justícia poc a poc i lentament", ha explicat l'advocada Esther Costa que ha encoratjat els afectats a posar-se d'acord per fer sentir la seva veu a través de l'associacionisme. A l'Estat, més de 2.000 persones moren anualment com a conseqüència de les malalties cancerígenes derivades de la inhalació de fibres d'amiant. A la zona directament afectada per la fàbrica Uralita, actualment es tenen detectats més de 1.000 casos, tot i que s'estima que la xifra de persones afectades per l'amiant és molt més elevada.

Summary: Ripollet i Cerdanyola inauguren un monòlit per recordar les víctimes d'Uralita i "fer visible el dolor" que ha causat


La consellera de Presidència, Meritxell Budó, ha qualificat de "desafortunades" les declaracions de la senadora Marta Pascal. L'excoordinadora general del PDeCAT va dir el cap de setmana passat que Catalunya no es podia governar des de Waterloo, en al·lusions a l'expresident de la Generalitat Carles Puigdemont, i va obrir la porta a crear un partit nou. Durant la roda de premsa d'aquest migdia posterior al Consell Executiu, Budó ha recordat a Pascal que és senadora per representació parlamentària de JxCat. D'altra banda, la portaveu ha derivat a JxCat i ERC la responsabilitat de la confecció de llistes per a les eleccions europees, preguntada sobre la incorporació de Toni Comín a la candidatura de Puigdemont, i la petició per a una llista unitària.

Summary: El Govern troba "desafortunades" les declaracions de Pascal


La consellera de Salut, Alba Vergés, ha assegurat que no esperaran 15 dies per proposar que la regió sanitària de Barcelona ciutat passi a la fase 1 de desescalada. "Ho podem mantenir per les dades sanitàries que veiem ara", ha dit en una entrevista al diari 'Ara'. Vergés, però, ha remarcat que hi ha "altres dades més enllà de les sanitàries, especialment la mobilitat", i que s'està treballant amb l'oficina conjunta que s'ha fet amb l'Ajuntament de Barcelona. En paral·lel, la consellera calcula en 43.000 euros de mitjana el cost econòmic d'un pacient de coronavirus a l'UCI. "Són molts diners, als quals s'ha de sumar l'hospitalització convencional, seguiments telefònics, proves, laboratoris, reactius... És molt bèstia", ha valorat Vergés. "Realment no ho sabem ni ho sabrem fins que passi tot, perquè s'han de comptar moltes coses. Hem hagut d'augmentar la capacitat, comprar equipament, reforçar l’equip amb professionals que feien altres coses i ara es dediquen al covid", ha continuat la consellera de Salut, que també ha parlat d'una descongestió progressiva de les UCI a Catalunya. "Estem més o menys a un 50% de les UCI que tenim avui instal·lades, que és superior de les que teníem normalment. Per tant, no ens podem relaxar en aquest sentit, però la tendència és a la baixa des de fa molts dies", ha reconegut Vergés. "Però disminueix lentament, perquè les persones que malauradament han hagut d’entrar a l’UCI per covid-19 s’hi estan de mitjana uns 20 dies. Per tant, baixa lentament la pressió sanitària, però amb totes les reserves", ha puntualitzat la titular de Salut. Obre la porta al desconfinament de comarques concretes  Sobre la possibilitat que comarques concretes –com el Ripollès, el Solsonès o l'Alt Penedès- puguin desconfinar-se en ritmes diferents i al marge de les seves regions sanitàries, Vergés ha obert parcialment la porta. "Això pot acabar passant si ho veiem molt necessari. Trobarem moltes casuístiques. Si veiem que a algun lloc no té sentit fer-lo esperar massa farem la proposta corresponent", ha assenyalat la consellera de Salut. "Però demano comprensió i paciència. Tot plegat s'està complicant molt. Si la decisió i la manera de treballar fos només nostra, segurament ho hauríem plantejat diferent", ha avisat Vergés, que ha acceptat 'pressions' dels sectors econòmics per accelerar fases de desconfinament.  "Jo crec que la clau és entendre-les. Són pressions molt lògiques. Si resisteixo és perquè totes les decisions tenen una base argumental forta", ha reflexionat en veu alta la consellera de Salut. "Per això vull donar un missatge de tranquil·litat. Tot anirà arribant, estem treballant perquè tothom pugui recuperar la vida al més aviat possible", ha conclòs Vergés.

Summary: Vergés assegura que no esperaran 15 dies per proposar que Barcelona passi a la fase 1


El vicepresident de la Generalitat demana “ovacionar l’Espanya democràtica” i crida per “l’oportunitat de fer-se valer i nàixer que té l’1-O” ACN Vilafranca del Penedès.-El vicepresident de la Generalitat i líder d’ERC, Oriol Junqueras, ha volgut aprofitar el seu discurs a l’acte dels republicans a Vilafranca del Penedès per llençar un missatge dirigit als agents de la Guàrdia Civil que aquests dies actuen a les ordres de l’Estat. “Tots nosaltres som gent honrada i honesta. Els que van detenir dimecres són bones persones que pertanyen a una organització política amb 86 anys d’història i cap cas de corrupció. I aquells que els ordenen les detencions i intervencions no poden dir el mateix, no estan lliures de corrupció”, ha sentenciat pocs minuts després de saltar la sospita que el govern espanyol volia prendre el control dels Mossos d’Esquadra. A més, Junqueras ha volgut cridar un “visca” per “la democràcia, la Catalunya en el seu exercici democràtic i l’Espanya democràtica que té l’oportunitat de fer-se valer i nàixer en el referèndum a Catalunya”. En aquest sentit, ha demanat els assistents que “es posin dretes” als actes independentistes “per ovacionar una Espanya democràtica”, aconseguint així que el públic de l’acte aplaudís de peu de cara a les càmeres de la premsa present.  El vicepresident no ha volgut entrar de ple a comentar la possibilitat que el ministeri de l’Interior agafi el control dels Mossos, però n’ha fet una breu menció, comparant-ho amb “l’intent d’intervenir els comptes de la Generalitat”. Així, ha criticat que amb aquest control financer, el govern espanyol hagi volgut “tancar els comptes dels centres de recerca, de l’impuls de l’activitat industrial, de l’agricultura, de les polítiques de joventut, de la cultura, de les polítiques d’igualtat, d’habitatge, i de la renda garantida de ciutadania”. “I la pregunta és: què té a veure la factura d’un paracetamol amb la democràcia?”, ha sentenciat, tot afegint que “no podran aturar la democràcia tancant els centres de recerca”. Junqueras també ha volgut demanar als ciutadans que aprofiti el referèndum de l’1-O per “decidir si prefereixen posar el futur del poble en mans de la gent o fer d’escolanets i fer-li el camí pla al PP”. “Perquè sens dubte, la democràcia és la millor de les oportunitats de canvi per a Espanya, una palanca de canvi per a Espanya, i l’única moció de censura possible a Rajoy i el govern del PP”.  El vicepresident ha estat el primer a intervenir a l’acte d’ERC pel ‘sí’ al referèndum a Vilafranca, on també han participat el conseller d’Exteriors, Raül Romeva, la consellera d’Agricultura, Meritxell Serret, i la secretària primera de la Mesa del Parlament, Anna Simó, davant unes 1.800 persones. Junqueras ha obert el míting perquè els esdeveniments relacionats amb els Mossos han fet que hagués de tornar de manera immediata a Barcelona per fer seguiment de la situació.

Summary: Junqueras, a la Guàrdia Civil: “Som gent honrada, els que  ordenen detencions i intervencions no poden dir el mateix”


Tres encaputxats armats amb una pistola i ganivets van assaltar una casa d'Olot, de la zona de les Tries, van colpejar l'amo i el van lligar amb el cable d'un ordinador que hi havia al domicili. Va passar el 18 de juliol a quarts de dotze de la nit en un pis de la carretera de les Tries. Els lladres van endur-se el mòbil i una quantitat important de diners (no ha transcendit la xifra) de l'habitatge i després van fugir. Els Mossos d'Esquadra han obert una investigació per enxampar els autors. És el segon assalt violent que es viu a la ciutat en un mes i mig.  Segons avança el 'Diari de Girona' i ha confirmat l'ACN, els tres encaputxats van demanar al propietari de la casa on tenia els diners i, al veure que es resistia, el van colpejar perquè parlés i el van amenaçar amb l'arma de foc i els ganivets que duien. També el van lligar amb els cables d'un ordinador que hi havia al pis. Finalment, van aconseguir endur-se una quantitat important de diners (no ha transcendit la xifra), algun objecte de valor i el mòbil i van fugir amb un vehicle.  Quan la víctima va poder deslligar-se va trucar al 112 i, posteriorment, va relatar els fets als Mossos d'Esquadra i va presentar denúncia. Va ser atès pel SEM per les ferides però no va haver de ser hospitalitzat.  Segon assalt violent a la ciutat en un mes i mig Aquest és el segon assalt violent que viu la ciutat en un mes i mig. El 10 de juny passat tres lladres també van assaltar i apallissar un veí a casa seva i el van amenaçar amb armes de foc. En aquella ocasió, els lladres van regirar l'habitatge a la recerca d'objectes de valor si bé no va transcendir si es van endur algun botí. La víctima va ser traslladada fins a l'hospital d'Olot per les contusions però el seu estat no era greu.  La Unitat Territorial d'Investigació (UTI) té obertes dues investigacions per detenir els autors dels dos assalts.

Summary: Tres encaputxats armats amb pistola i ganivets assalten un pis d'Olot, lliguen l'amo i s'emporten diners


Uns 250 estrangers de més d'una vintena de països passaran els dies de Sant Jordi a les comarques gironines amb famílies que els acullin a casa seva. La iniciativa Catalonia OpenDoors impulsada per Foreign Friends of Catalonia, amb la complicitat de l'Ajuntament de Girona, la Diputació i el Diplocat, busca explicar "l'ànima del país" als visitants i que s'acabin convertint en "ambaixadors" de Catalunya arreu del món. Fins al 15 de març, els estrangers interessats en visitar la demarcació del 23 al 26 d'abril i les famílies que els vulguin acollir es poden inscriure al web. Durant l'estada, faran visites turístiques, participaran en xerrades per conèixer la història de Catalunya i, també, s'implicaran en les activitats de Sant Jordi.

Summary: Crida a famílies gironines per acollir estrangers a casa seva per Sant Jordi perquè puguin conèixer "l'ànima del país"


El líder de Vox, Santiago Abascal, ha exigit aquest dilluns la dimissió dels vicepresidents del govern espanyol Carmen Calvo i Pablo Iglesias i del director del Centre d'Emergències Sanitàries, Fernando Simón, per les "gravíssimes negligències" en al gestió del coronavirus. En un vídeo a Twitter, Abascal ha explicat que Calvo "se n'ha d'anar ja" per la seva responsabilitat com a encarregada de la coordinació de la lluita contra el covid-10, mentre que ha acusat a Iglesias d'haver intentat "aprofitar" la situació per "fer avançar l'agenda comunista" mentre "demana disciplina social". "A qui ha de demanar disciplina és als separatistes, que també han tingut la miserable intenció de treure profit polític de la crisi", ha denunciat. En relació a Simón, ha demanat que sigui cessat "immediatament" perquè "no es pot pretendre" que la gent "confiï en una persona que durant setmanes ha assegurat que tot està sota control". D'altra banda, Abascal ha demenat mesures per "atenuar" els perjudicis econòmics i socials del coronavirus i ha remarcat que cal que Espanya "es protegeixi al màxim". "Que la por al virus no ens faci més mal que el virus", ha apuntat.

Summary: Abascal exigeix la dimissió de Calvo, Iglesias i Simón per les "gravíssimes negligències" en la gestió del coronavirus


L'escola Àngel Serafí Casanovas de Sort ha rebut aquesta setmana una representació d'alumnes i professors de quatre escoles rurals europees en el marc del projecte 'Try walking in my shoes'. Es tracta d'un programa Erasmus d'escoles de nuclis petits del que en formen part Polònia, República Txeca, Eslovènia, Turquia i Catalunya. En total han arribat a Sort 22 alumnes i 12 professors representant aquestes escoles. Va ser el curs passat quan escolars de 5è de primària de Sort van visitar aquests països. D'aquest projecte en destaca l'anglès com a llengua vehicular. Els alumnes que han arribat a Sort han pogut conèixer la cultura i les tradicions no solament del Pallars sinó de tota Catalunya. El dia que els alumnes van arribar a Barcelona van visitar edificis modernistes com La Pedrera. En arribar a Sort els alumnes i els professors van ser rebuts per les autoritats; l'alcalde de Sort, Raimon Monterde, i el president del Consell Comarcal, Llàtzer Sibís. L'intercanvi finalitzarà aquest diumenge. Prèviament hauran descobert elements del Pallars prou significatius com la col·legiata de Gerri de la Sal, l'Ecomuseu del Pastor de Llessui, la producció de la sal a Gerri, l'elaboració de formatge a Altron, o un taller amb llana d'ovella xisqueta. A part d'aquestes activitats fora de l'aula han realitzat tallers de balls tradicionals com aprendre a ballar la sardana o a confeccionar una mona de pasqua. Els alumnes han realitzat altres activitats més lúdiques com muntar a cavall o divertir-se en un parc d'aventura de Rialp, al Pallars Sobirà.

Summary: Alumnes de quatre països europeus visiten el Pallars Sobirà dins el marc del projecte ''Try Walking in my shoes''


El Col·legi Oficial de Gestors Administratius de Catalunya ha informat aquest dijous que ha detectat un error en el sistema de tramitació de la prestació d'atur dels treballadors afectats per un Expedient de Regulació Temporal d'Ocupació (ERTO) no resolt. Segons els gestors, el codi d'identificació que atorga la Generalitat per un ERTO no resolt és incompatible amb el que demana el Servicio Público de Empleo Estatal (SEPE), que és l'organisme que tramita les prestacions. Tot i que els gestors no tenen dades al voltant de la quantitat de persones que es poden veure afectades per aquesta problemàtica, des del col·legi asseguren que el nombre és "molt elevat". Tal com posa de manifest l'organització a través d'un comunicat, més d'un 70% dels ERTO que s'han presentat encara no han estat resolts i, per tant, podrien veure's afectats per la situació. "Es tracta d'un error tècnic, ja que la identificació que atorga la Generalitat inclou números i lletres, mentre que el sistema del SEPE només permet incloure números i, per tant, és impossible presentar-los", explica Alfonso Lluzar, president del Col·legi de Gestors Administratius de Catalunya. A tot això s'hi afegeix un segon problema. "Malgrat no tenir la confirmació expressa que l'ERTO ha estat aprovat, l'empresa ha de presentar les dades dels seus treballadors abans del 3 d'abril a través del SEPE; a causa d'aquesta incompatibilitat tècnica, el sistema no et permet fer la gestió", lamenta Lluzar. De fet, els gestors ja van demanar uns dies més de marge en relació a aquests tràmits amb l'objectiu d'"evitar errors en la comunicació de les dades dels empleats afectats i per tenir marge per solucionar problemes tècnics". Des del col·legi ja han fet arribar totes aquestes peticions al SEPE, però asseguren que encara no han obtingut resposta.

Summary: Un error administratiu pot deixar sense cobrar l'atur als treballadors afectats per un ERTO, segons els gestors


La candidata de Cs ha viatjat aquest divendres fins a Figueres i no ha volgut respondre a Miquel Iceta i la seva puntualització sobre els indults perquè ha manifestat que no pot comentar cada dia ''les ocurrències'' del líder socialista. Abans de fer una visita a la zona comercial, Cs s'ha mostrat prudent amb les darreres enquestes publicades però ha reiterat que Cs és l'únic vot ''clar i nítid'' per un projecte de convivència i guanyar Junqueras, Rovira i ''les seves mentides''. També assegura que és l'opció clara per evitar una nova aplicació del 155, que ha recordat, es va tirar endavant precisament amb la condició de convocar eleccions de manera urgent. Per Arrimadas, amb un nou govern, el 155 s'hauria d'acabar.  Arrimadas ha tornat a demanar concentrar el vot constitucionalista a Cs com única opció per tirar endavant una alternativa de govern a l'independentista, i en aquest sentit, ha insistit que el líder d'aquesta alternativa el decidiran els catalans a les urnes. Per això, ha tornat a demanar als Comuns que pensin amb el què volen els seus votants, que és prioritzar les polítiques socials per davant del procés independentista, i per tant, destinar tots els diners que s'han gastat fins ara, en dependència, salut i educació.  La cap de llista de Cs ha dit que votar Cs és l'única garantia d'acabar el procés i també l'aplicació del 155 perquè suposarà un retorn ''a la legalitat, al seny i a la convivència'' després del 21-D. Arrimadas ha assegurat que el 155 es va aplicar només per convocar eleccions i si hi ha nou govern creu que ''no caldrà'' però recorda que si el nou govern ''fa el mateix'', es tornarà a obrir els mateixos processos de les darreres setmanes.  Arrimadas també ha fet referència als darrers atacs que han patit alguns elements del partit i ha recordat que fa 11 anys que són ''el centre de la diana'' però ha advertit que ''no ens faran callar''. Ha reiterat que la resposta serà ''tan forta'' que la sentirà Puigdemont des de Brussel·les.

Summary: Arrimadas evita respondre ''les ocurrències'' d'Iceta després del seu matís sobre els indults


El portaveu adjunt de de Junts pel Sí, Roger Torrent (ERC), ha expressat aquest dijous a les portes del Tribunal Suprem el suport de la seva formació als membres de la Mesa investigats per rebel·lió. Segons Torrent, aquest és “un judici polític i una farsa judicial” en el marc d’una “causa general contra l’independentisme”. Segons Torrent, Forcadell i la resta de membres de la Mesa investigats ho estan “per haver defensat la democràcia i el dret a expressió com a diputats”. “Esperem que avui es faci justícia, hi hagi rigor jurídic i puguin tornar cap a casa amb nosaltres”, ha dit, perquè aquest judici “no hauria d’haver existit mai”. Amb tot, Torrent ha apuntat que té “molt poca confiança en una justícia que està polititzada”. “Hem vist com la justícia belga ha despullat les mancances de la justícia espanyola”, ha afirmat. També ha afegit que en aquestes condicions aquesta no serà “una campanya electoral normal” perquè han estat convocades de manera “il·legítima” pels que “han intentat usurpar les nostres institucions”. Malgrat això, la seva formació se les pren com “una oportunitat de demostrar a les urnes democràticament el seu punt de vista polític i la voluntat de decidir lliurement el seu futur”.

Summary: Roger Torrent a les portes del Suprem: “És un judici polític” en el marc d’una “causa general contra l’independentisme”


El ple de la Comissió per a la Reconstrucció al Congrés ha rebutjat l'esmena d'EH Bildu que insta a "derogar la reforma laboral del 2012, substituint-la per una nova legislació laboral garantista i justa amb els drets laborals dels i les treballadores". El PSOE hi ha tornat a votar en contra després de la polèmica repetició de la votació de l'esmena dimecres al vespre al grup de treball de reactivació econòmica. Els socialistes van votar inicialment a favor en una primera votació en què es va aprovar l'esmena però van demanar repetir la votació per acabar votant 'no'. L'esmena dels independentistes bascos es va tombar, tal com ha tornat a passar aquest divendres. La portaveu del PSOE a la cambra baixa, Adriana Lastra, ha defensat el posicionament del seu grup per garantir que el text sigui "transversal i pugui aglutinar" diverses sensibilitats. Tot i això, Lastra ha afirmat que el govern espanyol "manté intacte" el compromís de derogar-la que recull l'acord de govern entre el PSOE i Unides Podem. L'esmena ha estat rebutjada per 221 vots en contra, 57 a favor i 8 absetncions. Unides Podem hi ha votat a favor. La portaveu d'EH Bildu al Congrés, Mertxe Aizpurua, ha denunciat que la segona votació de dimecres "no és ajustada a dret" i ha argumentat que el punt hauria d'estar inclòs al document final i no s'hauria d'estar tornant a votar. Aizpurua ha criticat que el PSOE no hagi acceptat esmenes com aquesta quan se suposa que hi ha una "majoria progressista". "Esperem una rectificació", ha dit, per "traslladar un missatge clar a la ciutadania que no tornaran a pagar la crisi els mateixos". El president de la Comissió per a la Reconstrucció, Patxi López, ha dit que els lletrats de la cambra baixa han avalat la repetició de la votació al grup de treball i ha defensat que es torni a votar aquest divendres. López ha argumentat que el grup de treball ja s'ha desfet i és el ple d'avui qui té la decisió final sobre l'esmena. També han criticat que es repetís la votació ERC, JxCat i el PNB. El portaveu dels republicans, Gabriel Rufián, ho ha considerat "una barbaritat" i un "atropellament". El diputat de JxCat Ferran Bel ha dit que no participarien en la votació d'aquesta esmena per mostrar "disconformitat" amb el procediment tot i no compartir el seu contingut perquè no són partidaris de derogar íntegrament la reforma laboral.

Summary: El PSOE torna a votar contra l'esmena de Bildu sobre derogar la reforma laboral a la Comissió per a la Reconstrucció


La fiscalia demana deu anys de presó a quatre persones acusades de falsificació de moneda. Segons el ministeri públic, el 3 de juny de 2016, cap a dos quarts de sis de la tarda, tres dels acusats es trobaven a les immediacions de l'estació d'autobusos de la Pobla de Segur (Pallars Jussà), un d'ells dins d'un vehicle i els altres dos fora. Una patrulla dels Mossos d'Esquadra que estava a la zona va detectar una actitud sospitosa en un d'ells ja que, en veure'ls, va intentar marxar d'allà dissimuladament per esquivar els agents. Els Mossos van identificar tots tres i van registrar el vehicle. Darrere el seient del conductor van trobar un sobre amb 7.800 euros en bitllets de 100 falsos. Gràcies a la intervenció dels telèfons mòbils es va poder detenir un quart acusat a qui els agents consideren l'encarregat de guardar i distribuir la moneda falsa.  El judici tindrà lloc a l'Audiència de Lleida aquest dimecres 10 d'octubre.

Summary: Demanen deu anys de presó a quatre homes acusats de falsificar diners a la Pobla de Segur


La Generalitat considera que cal regular el lloguer d'habitacions de la residència habitual en l'oferta turística. Així, vol crear la figura de la 'llar compartida', que tindria com a requisits l'empadronament en l'habitatge on es realitza l'activitat, la cèdula d'habitabilitat vigent, l'oferta d'un nombre màxim de places i estar inscrita al Registra de Turisme de Catalunya. Segons fonts del Departament d'Empresa i Coneixement, el lloguer de les habitacions haurà de ser per períodes de curta durada i sense una limitació anual. D'aquesta manera, el Govern es proposa regular un model que ja s'està duent a terme a través de plataformes com Airbnb. És una de les conclusions de l'informe sobre economia col·laborativa que el Govern preveu presentar entre finals d'agost i principis de setembre.

Summary: La Generalitat vol impulsar una normativa per regular el lloguer d'habitacions a turistes


El govern espanyol ha reculat després de les crítiques a la decisió de posposar la taula de negociació entre el govern espanyol i el català i diu ara que està disposat a celebrar-la abans de les eleccions catalanes. En un comunicat d'aquest dijous a la tarda, la Moncloa insisteix que "no es donen les millors circumstàncies per iniciar el diàleg entre governs, quan un d'ells ha posat punt final a la legislatura i el nou Govern no podrà constituir-se fins a la celebració de les eleccions anunciades" però rectifica "per descartar qualsevol dubte" respecte a la seva "voluntat de dialogar". "Manifestem la nostra disposició a celebrar la mesa de diàleg entre governs acordada, abans de les eleccions catalanes", afirma l'executiu de Pedro Sánchez, que ha anunciat el canvi després d'una reunió a Moncloa entre el president espanyol i el portaveu d'ERC al Congrés, Gabriel Rufián. "Al llarg del dia d'avui hem sentit posar en dubte la nostra voluntat de dialogar i el nostre compromís de complir amb els acords pactats", lamenta el govern espanyol, que aquest matí ha anunciat que manté la reunió amb Quim Torra de la setmana que ve però ajornava l'inici de la negociació fins després dels comicis anunciats dimecres pel president de la Generalitat. ERC, amb qui el PSOE va pactar la taula de negociació, ha criticat l'ajornament i l'ha vist com un "incompliment flagrant" i una "irresponsabilitat absoluta". Reunió Sánchez-Rufián Sánchez i el portaveu d'ERC al Congrés, Gabriel Rufián, han mantingut una trobada a la Moncloa aquest dijous després de l'anunci de l'ajornament, segons ha avançat TV3 i han confirmat fonts coneixedores de la trobada a l'ACN.

Summary: La Moncloa recula i diu ara que està disposada a celebrar la taula de negociació entre governs abans de les eleccions


Protecció Civil manté activada la fase d'alerta del Pla Especial d'Emergències per Inundacions de Catalunya, l'Inuncat, per l'episodi de precipitacions que aquesta tarda afecten el litoral de Tarragona. En les darreres dues hores han caigut més de 81 litres per metre quadrat a la capital del Tarragonès, i en el que va d'episodi se n'han acumulat 185. Segons les previsions meteorològiques, les precipitacions es desplacen cap al Baix Penedès i el Garraf. El telèfon d'emergències 112 ha rebut fins a les cinc de la tarda 977 trucades relatives a 668 incidències vinculades a la pluja. La majoria s'han fet per inundacions de baixos, incidències al clavegueram i amb vehicles. 451 s'han rebut des del Tarragonès i 343 des de la ciutat de Tarragona. Una de les incidències més destacades ha estat un accident entre una moto i un cotxe a resultes del qual les dues ocupants del primer vehicle han caigut a terra i han anat a parar a una zona inundada a l'Avinguda dels Països Catalans de Tarragona. La conductora ha resultat ferida greu per ofegament.

Summary: Protecció Civil manté l'alerta del pla Inuncat per les pluges que afecten el litoral de Tarragona


La líder de C's al Parlament defensa els esforços de la formació taronja per intentar formar govern a l'Estat i avisa la resta de partits que hauran d'explicar-se si es convoquen noves eleccions  ACN Barcelona.-"Si Pedro Sánchez vol fer una volta i pactar amb els independentistes i Podem ho pot fer, però nosaltres evidentment no li donarem suport;[...] no hi participarem". Són paraules de la líder de C's al Parlament, Inés Arrimadas, després que Compromís hagi proposat un acord amb trenta mesures per un govern de canvi a la valenciana. Abans de saber-se la resposta del PSOE a la proposta de Joan Baldoví, Arrimadas ha recordat que la seva formació no està d'acord que es facin referèndums a l'Estat, que s'apugin els impostos a la classe mitjana o que es gestioni l'economia espanyola amb Grècia per "model". D'altra banda, Arrimadas ha explicat que a la reunió amb Felip VI, Albert Rivera defensarà que la formació taronja ha "intentat" que hi hagi govern i ha avisat la resta de formacions que s'hauran d'explicar si es convoquen noves eleccions. C's podrà explicar-se "amb tranquil·litat", ha resolt.

Summary: Arrimadas recorda a Sánchez que C's no donarà suport a un pacte amb Podem i independentistes


La Comunitat de Madrid ha demanat als madrilenys que no s'amunteguin als supermercats i recomana que extremin les mesures de prevenció, respectant la distància d'almenys un metre entre persones per evitar el contagi del coronavirus. En un comunicat de la Conselleria de Justícia i Interior, el govern autonòmic ha informat que està demanant la col·laboració de les policies locals dels municipis perquè ordenin l'accés del públic i evitin així l'acumulació de persones. La Comunitat ha fet aquest avís davant de les aglomeracions de ciutadans detectades a les immediacions i a l'interior de determinats establiments d'alimentació. L'executiu madrileny ha fet una crida a la "calma" perquè "els subministraments estan garantits".

Summary: La Comunitat de Madrid recomana als ciutadans que respectin la distància d'un metre entre persones als supermercats


Quatre alumnes de 1er d'ESO de l'Escola Vedruna de Girona han arribat a la final d'un concurs de robòtica organitzat per l'empresa americana Vex i que es farà el 20 d'abril a la ciutat de Louisville, als Estats Units. Ho faran després d'imposar-se en el campionat que es va fer ara fa un mes a Salt, on hi van participar diferents equips d'arreu de Catalunya. Fins la data del viatge, els pares dels joves i l'escola han preparat diferents actes com un berenar popular o la venda de clauers i números de la rifa, que se sumaran a les aportacions que ja han rebut per part de diverses institucions i que han de servir per pagar el viatge i la inscripció. La directora de l'Escola Vedruna, Marta Oliva, es mostra "orgullosa" que el nom del centre arribi tant lluny i diu que el més important és l'experiència que suposarà pels quatre alumnes. En Gerard, l'Àngel, en Marc i l'Adrià son quatre joves que cursen 1er d'ESO a l'Escola Vedruna de Girona i que estan a punt de fer realitat el que fins fa poc semblava només un somni. Viatjaran juntament amb els seus pares a Louisville, a l'estat de Kentucky (EUA) per enfrontar-se a una vuitantena d'equips més de tot el món en el concurs de robòtica que organitza l'empresa americana Vex. Ho faran perquè han estat els guanyadors de la prova regional que es va fer a Salt, on participaven joves entre 6 i 14 anys.  L'Adrià reconeix que "els ha sorprès" ser els guanyadors i, com els seus companys, diu que "es mor de ganes" d'arribar a Louisville per poder competir. "Sabíem que ho podríem fer bé, però no ens pensàvem que guanyaríem", diu l'Àngel.  La final consta de dues categories, la Vex IQ on estan enquadrats els joves gironins i que està reservada a alumnes entre 6 i 14 anys, i la Vex EDR, reservada per estudiants d'edats superiors. Tot i que saben que serà molt difícil els quatre alumnes del Vedruna asseguren que tenen "tota la il·lusió del mon" per fer-ho bé i, perquè no, guanyar. Fins el dia de la competició els joves estan acabant d'afinar els dos robots que presentaran i que hauran de superar diverses proves, enfrontant-se amb màquines d'altres equips. En aquesta feina els està ajudant l'Èlia, la cinquena component del grup que no podrà viatjar als Estats Units per temes personals. Una experiència vital La directora del Vedruna, Marta Oliva, explica que és un orgull que el nom del col·legi viatgi tant lluny i diu que el més important pels quatre nois és "l'experiència de vida" que tindran. "Només cal veure com estan de contents", destaca Oliva. Des del col·legi s'han bolcat per ajudar als joves a pagar les despeses del viatge, amb diferents actes com un berenar popular o la venda números de la rifa. A més, també han demanat finançament a diferents institucions i empreses privades que vulguin patrocinar les samarretes que els joves lluiran en el concurs. Cal tenir en compte que a més del vol a Chicago, cal sumar el cotxe de lloguer fins a Louisville, les nits d'hotel i la inscripció per poder participar a la final, i que costa 800 euros.

Summary: Quatre alumnes de l'Escola Vedruna de Girona arriben a la final d'un concurs de robòtica que es farà als Estats Units


El Govern ha donat llum verda aquest dimarts a la creació del programa d'impuls per a la transformació digital de l'administració tributària de Catalunya, que dóna un pas decisiu en el desplegament de la hisenda catalana sota els paràmetres de l'administració tributària del segle XXI. Amb aquest nou programa, el Govern aposta per una "fiscalitat intel·ligent" basada en les possibilitats que ofereixen les tecnologies de la informació actual, la millora del servei als contribuents i l'eficàcia, l'eficiència i la transparència de l'administració. L'acord aprovat avui autoritza el Centre de Telecomunicacions i Tecnologies de la Informació (CTTI) a contractar durant el 2016 i el 2017 un total de 35 informàtics i analistes especialistes en procediments tributaris.  D'aquesta manera, el Govern assegura que la transformació digital de l'ATC es farà d'una forma àgil i amb les màximes garanties. El cost total del pla és de 9.623.236 euros en el període 2016-2019. La Secretaria d'Hisenda, adscrita al Departament de la Vicepresidència i d'Economia i Hisenda, en col·laboració amb el Departament de la Presidència, liderarà el projecte, que tindrà una durada de tres anys a comptar des del proper juliol. El programa deriva del Pla de Govern per a l'actual legislatura, que estableix com a línia prioritària el desplegament d'una hisenda pròpia que incorpori les tecnologies de la informació actuals i s'orienta en tres eixos: la millora i transformació dels sistemes d'informació i comunicació; l'ampliació de la xarxa d'oficines de recaptació i gestió tributària; i la implementació completa dels procediments de recaptació executiva. D'altra banda, aquest programa segueix les recomanacions de l'EU eGovernment Action Plan 2016-2020-Accelerating the digital transformation of government de la Comissió Europea, de l'abril passat, que té en compte el paper cada cop més rellevant de les tecnologies de la informació en la societat, segons ha apuntat l'Executiu. El programa té previst assumir la plena capacitat de gestió de la recaptació en via executiva; tenir i oferir una visió integral del contribuent amb informació contextualitzada i personalitzada; implementar un model de relació multicanal amb experiència d'usuari integrada; desplegar les iniciatives identificades al Pla de prevenció i reducció del frau fiscal i de foment de bones pràctiques tributàries; dirigir l'Agència Tributària vers un model d'organització orientada a la gestió de la informació, i consolidar i expandir la xarxa territorial de l'ATC i de Tributs de Catalunya.

Summary: El Govern crea el programa d'impuls per a la transformació digital de l'administració tributària de Catalunya


La pagesia de Catalunya va renovar per sisena vegada consecutiva el suport majoritari a Unió de Pagesos en les eleccions agràries d'aquest diumenge, després d'obtenir el 56,77% dels vots. El sindicat comptarà amb dues terceres parts dels membres que integraran els diferents òrgans de representació agraris. Tot i imposar-se a la majoria de comarques, JARC va superar UP al Segrià, comarca amb el cens més alt d'electors, fet que el coordinador nacional d'Unió de Pagesos, Joan Caball, ha dit que caldrà analitzar però que ha atribuït sobretot a la situació de crisi de preus de la fruita dolça i del porcí. Quant a l'oferiment de JARC a la resta d'organitzacions agràries per anar juntes en "els temes d'estat" del sector, Caball no ha tancat la porta però ha dit que abans caldrà que "rectifiquin" els seus posicionament en determinades qüestions en què no coincideixen amb Unió de Pagesos. Després d'imposar-se a les eleccions agràries d'aquest diumenge, Unió de Pagesos es fixa com a prioritats per als pròxims anys les línies estratègiques que el sindicat ja portava en el seu programa. Aquestes passen pel compliment dels acords del darrer ple monogràfic del Parlament del juliol del 2014 sobre el sector agrari, l'aplicació de mesures que permetin fer front a la caiguda de preus i de renda de la pagesia catalana –que ha disminuït un 39% entre 2001 i 2014- i la renovació i modernització del sector, tenint en compte que el cens agrari ha caigut en 3.000 productors en els darrers 5 anys. En aquesta línia, Unió de Pagesos defensa la necessitat d'un PDR per a Catalunya dotat amb un major pressupost des del Departament d'Agricultura i l'aplicació de mesures des l'administració per impedir pràctiques com ara la venda a pèrdues que empren grans cadenes de distribució, entre altres.     Una altra reivindicació d'UP passa per la revisió immediata" del model d'aplicació de la nova Política Agrària Comuna (PAC) a l'estat espanyol ja que el sindicat considera que perjudica els productors catalans. En aquest sentit, Joan Caball ha remarcat que amb la nova programació de PAC la mitjana d'ajuts als pagesos de Catalunya el 2015 ha caigut un 13% de mitjana, mentre al conjunt de l'estat només ho ha fet un 2%.  El coordinador nacional del sindicat, Joan Caball, ha fet un balanç positiu dels resultats obtinguts per Unió de Pagesos, després d'incrementar el percentatge de vots i de consolidar-se com a primera força a tots els territoris del país i a la gran majoria de comarques catalanes. D'aquesta manera, el sindicat tindrà 7 dels 10 membres a la Taula Agrària, 3 dels 5 membres de les 17 taules sectorials i els 2 membres per als sector agropecuari al CTESC, entre altres organismes. Pel que fa a la caiguda de la participació en el conjunt del país, Caball ho ha relacionat amb el fet que s'ampliés de 10 a 15 el cens mínim per tal que un municipi pogués comptar amb una mesa electoral.   Tot i guanyar a la majoria de comarques, JARC es va imposar a Unió de Pagesos a les Garrigues i al Segrià. Caball ha assegurat que caldrà analitzar la pèrdua d'uns 300 vots al Segrià -comarca on hi havia el cens més gran d'electors- però l'ha atribuïda "potser" a les propostes que ha fet l'organització agrària davant la crisi de preus de la fruita dolça -tenint en compte que és la principal productora de Catalunya- i al porcí.  Oferiment de JARC Unió de Pagesos ha qualificat de "frivolitat" la proposta feta des de JARC instant les diferents organitzacions agràries a posar-se d'acord en els 'temes d'estat' del sector "quan estem molt allunyats en moltes propostes", segons Caball, qui ha deixat clar que Unió de Pagesos "té un model basat en els pagesos i pageses del país mentre altres tenen un altre model més empresarial". El coordinador nacional d'UP ha criticat que JARC llencés aquesta idea sense abans ni tan sols haver-la plantejat a Unió de Pagesos, malgrat que tampoc ha tancat la porta a estudiar la petició. Tot i això, Caball ha remarcat que si JARC vol parlar-ne, abans haurà de "rectificar" en determinats plantejaments en què aquest sindicat i Unió de Pagesos divergeixen.  En aquest sentit, entre altres punts de desencontre, el coordinador d'UP s'ha referit al fet que JARC va demanar que reforma PAC deixés fora els perceptors que reben menys de 5.000 euros en ajuts, que són el 80% a Catalunya, i també ha recordat que JARC i altres organitzacions van donar suport a l'encariment de les cotitzacions a la Seguretat Social dels treballadors temporers. Joan Caball també ha mostrat el rebuig d'Unió de Pagesos a la 'collita en verd' o 'no collita' com a mesura per fer front a la caiguda de preus de la fruita dolça, que sí defensa JARC.

Summary: UP diu que si la resta de sindicats volen anar junts en temes claus caldrà que "rectifiquin" en determinades qüestions


La cap de la sala d’Emergències de Protecció Civil, Rosa Mata, ha explicat a l'ACN que el fum de l'incendi de l'empresa Ditecsa Centre Derpin, del polígon industrial Can Buscarons de Baix, a Montornès del Vallès, és ''especialment tòxic'' perquè és fruit de la combustió de productes químics, d'olis de dissolvents però ha recalcat que caldria respirar el fum molta estona de forma directa d'una concentració molt elevada per veure's afectat i que per això, de moment no consten ferits ni afectats. ''No és un perill imminent'', ha puntualitzat Mata, però ha recordat la recomanació d'evitar sortir al màxim a l'exterior i entrar en contacte. Mata tampoc ha descartat el risc de deflagració perquè l'empresa pot tenir contenidors i dipòsits afectats pel foc però tampoc creu que sigui ''imminent''. Mata ha explicat que el foc sembla que pot començar a anar ''a la baixa'' tot i que ha començat a cremar ''amb molta força''.  Les quatre poblacions que més trucades al 112 acumulen són Montornès, Vilanova del Vallès, Martorelles i Vilanova del Vallès, on Protecció Civil recomana el confinament, però amplia aquesta mesura a qualsevol persona que noti efectes del fum.  Mata ha explicat que hi ha certa inversió tèrmica, cosa que ''va en contra'' perquè  pot dificultar la seva dispersió.  El vent és de component oest que faria desplaçar el fum cap a la costa. Tot i això, Mata destaca que  la columna de fum és ''molt vertical'', una situació que faria que ''el núvol tiri amunt'', malgrat ser més difícil de dispersa.  Protecció Civil, ha través d'una piulada, ha informat que s'ha demanat a l'Agència Catalana de l'Aigua que revisi el clavegueram per comprovar l'afectació derivada de l'incendi de Montornès. A banda, s'ha tallat la circulació de la BV-5001 a la Roca des del quilòmetre 14 fins a l'11, de Martorelles a Montmeló.

Summary: Protecció Civil alerta que el fum de l'incendi de Montornès és ''especialment tòxic'' en concentracions elevades


7 de cada 10 nois i noies tutelats han rebut o han estat testimonis de violència al llarg de la seva vida. És una de les conclusions del projecte europeu Alternative Future en què han participat un centenar de professionals de Centres Residencials d'Acció Educativa (CRAE) coordinats per la Fundació Surt. Dels vint CRAE estudiats, tres són catalans i per això, la Surt aposta per millorar l'atenció a les necessitats dels tutelats per a què se sentin més segurs als centres i prevenir que reprodueixin relacions violentes que poden haver viscut i interioritzat.  Per això, els professionals participants al projecte aposten per oferir espais als joves que promogui una ''cultura de la cura''.  Les experiències de violència que relaten els joves són violència física, sexual o psicològica però també en relaten de masclista, racista, assetjament, institucional o LGTBfòbica. Un espai per a generar cultura de la cura permetria oferir als joves l'oportunitat de compartir les seves experiències i mostrar les seves emocions. Es tractaria, segons la fundació Surt, de desnormalitzar conductes violentes i per tant, que nois i noies puguin sentir la protecció de l'espai i facilitin els mecanismes per gestionar les emocions.  Els joves que han participat al projecte expressen tenir necessitat de comptar amb un espai de seguretat que els garanteixi protecció, i que els sigui possible crear-hi vincles de confiança i sinceritat entre joves i professionals del centre. En aquest sentit doncs, des de la Fundació Surt, es destaca la necessitat que els joves tinguin moment per estar sols, descansar, relaxar-se, i sentir-se a casa, a la vegada que cal que notin que es preocupen per ells, i que poden comptar amb els professionals i la resta del grup.  També demanen que els professionals tinguin coneixement de la seva història de vida, incloent les experiències negatives, i el seu estat de salut i comportament.

Summary: 7 de cada 10 menors tutelats han viscut episodis de violència al llarg de la seva vida, segons un projecte europeu


El cantautor de Xàtiva Feliu Ventura considera que "vivim un moment difícil" perquè "la llibertat d'idees i d'expressió pot comportar persecució, presó o exili". Amb tot, Ventura creu que "té un component metafòric a les lletres que alguns censors no tenen la formació per entendre". Així ho ha explicat en una entrevista a l'ACN amb motiu de la publicació del seu nou disc, 'Sessions ferotges', que treu al costat Xerramequ i els Aborígens aquest dimecres. Un treball de ritmes jamaicans del segell 'Propaganda pel Fet!' que ha comptat amb les mescles del productor i músic Victor Rice que hi ha posat el toc reggae que ells volien. El disc vol ser "un particular homenatge a Ovidi Montllor", de fet es diu així perquè hi ha una cançó del cantautor d'Alcoi que es diu 'La fera ferotge' i a ‘Sessions ferotges’ hi ha cinc versions de temes seus. Feliu Ventura i Xerramequ i els Aborígens han creat per a l'ocasió la cançó inèdita 'Arrapar o Acaronar', un reggae inspirat en les tradicionals marxes mores del País Valencià que ha comptat amb la col·laboració de la cantant Claudia Key Day. Segons Feliu Ventura, aquest tema explica la "dualitat de l'amor i l'odi" i "parla de les pors que tenim els homes i les dones i de com salvar-les per imposar la vida". "També és una reivindicació de les dones a l'escenari", detalla. El productor i músic Marc Serrats 'Xerramequ' explica que sempre havia pensat que els temes de Ventura passats per un filtre de reggae funcionarien molt bé. Concretament en el disc hi ha quatre adaptacions d'antigues cançons de Ventura: 'País de carretera', 'Alacant -per interior-', 'Recorda respirar' i 'Història d'un sofà'. "Amb reggae es pot passar gairebé tot", assegura tot subratllant que als components de Xerremequ i els Aborígens (Arnau Caparó, Marc Serrats i David Viñolas) els "agradava molt Feliu Ventura" i que per això van decidir passar les seves cançons a "aquesta estètica jamaicana". Per la seva banda, Ventura diu que la música jamaicana sempre ha estat dins les seves influències" i subratlla que Xerramequ i els Aborígens l'han "dirigit a l'hora de posar-se a dins de les cançons". "Molta gent ha fet versions de les meves cançons, és com entrar en un joc de rellegir els temes", afirma. Segons el cantautor de Xàtiva, les cançons de l'Ovidi "són el punt en comú" entre ell i Xerramequ i els Aborígens". "Té unes lletres que són més o menys paral·leles a la situació que vivim actualment perquè les cançons de l'Ovidi parlen d'un moment de canvi després de la mort de Franco i nosaltres estem en una situació semblant en la qual s'està intentant fer caure un règim que no acaba de caure", reflexiona en veu alta Ventura. "Hi ha moltes coses que no han canviat i que encara es repeteixen", conclou. D'entre els temes versionats d'Ovidi Montllor hi ha 'Tot explota'-, que "parla de l'explotació en el treball no s'ha acabat". 'Serà un dia que durarà anys' explica les sensacions que sentim "quan arribem a dies històrics en què creiem que canviaran les coses", que, segons Ventura, "és una sensació que va tenir l'Ovidi i que té molta gent ara". I 'Va com va' explica que "les coses van com van perquè nosaltres volem", ja que "tenim una capacitat de canviar-les". Finalment, a 'Sessions ferotges' també hi ha la cançó tradicional del País Valencià 'Muixeranga' que Xerramequ i els Aborígens han convertit en un 'riddim' jamaicà sobre el quan Ventura recita recitant Vicent Andrés Estellés. "És una cançó que és emocionant per a nosaltres i que parla del redreçament del País Valencià", detalla Marc Serrats 'Xerramequ'. El disc de Feliu Ventura i Xerramequ i els Aborígens es presenta aquest dimecres a les set de la tarda a l'Fnac Arenas i es podrà sentir en directe el 5 d'octubre a la Fira Mediterrània de Manresa amb 'The Skatalites', així com en el marc del Festival Connexions de Barcelona el 26 d'octubre.

Summary: Feliu Ventura: "Tinc un component metafòric a les lletres que alguns censors no tenen la formació per entendre"


El nombre de trams afectats pels estralls de la llevantada ha baixat fins a una trentena, segons el recull que el Servei Català de Trànsit (SCT) ha elaborat fins a dos quarts de nou de la nit d'aquest dimecres. A primera hora de la tarda eren una cinquantena. Ara, la demarcació amb més nombre de vies afectades és la de Barcelona, amb 12. En canvi, a la demarcació de Lleida ha pujat el nombre de vies afectades, de les 8 que hi havia a primera hora de la tarda, a 10. A la demarcació de Tarragona, que ha estat de les més afectades per la llevantada, hi havia a dos quarts de nou de la nit 5 trams afectats. I finalment, a la demarcació de Girona quedaven a aquella hora quatre trams de carreteres alterades pels aiguats. A la demarcació de Barcelona està tallada per inundació la C-1411b a Manresa, on hi ha desviaments senyalitzats. I per esllavissada la B-112 de Collbató a Monistrol de Montserrat. També hi ha afectació viària per esllavissades a la BV-1221 entre Terrassa i Navarcles; a la BV-1223 a Mura; a la BV-1224 a Pont de Vilomara i Rocafort; la BV-1248 entre Terrassa i Castellar, on hi ha un carril tallat; la BV-1273 a Castellbell i el Vilar; la BV-1468 a Molins de Rei; la BV-2154 a Subirats; la BV-2242 a Piera, entre els quilòmetres 0 i 14, o la C-243B entre Martorell i Sant Sadurní d'Anoia, amb un carril tallat a Gelida. Finalment, hi ha circulació lenta per inundacions a la BV-2249 a Gelida, on es fa pas alternatiu. En el cas de la demarcació de Lleida, estan tallades per inundacions la C-230a i la L-702 a la mateixa capital del Segrià; la L-200 a Mollerussa; la LP-3322 a Mollerussa; la LV-3341 a Barbens; la LV-7013 a l'Albi; la LV-3341 a Barbens; la LV-7022 a Puigverd de Lleida; la LV-7031 a les Borges Blanques, i l'NIIa a Bell-lloc d'Urgell. A banda, a dos quarts de nou de la nit hi havia trànsit lent a la LV-2012 a la Floresta, on hi ha un carril obert. A la demarcació de Tarragona estan tallades per inundacions la T-232, la T-700, la TV-2336 i la TV-7007 a l'Espluga de Francolí, i la TV-3143 a Riudoms. Finalment, a la demarcació de Girona estan tallades per inundacions la C-252 a Vilabertran; la C-31 a Ullà; la GIV-6301 a Armentera, i la GIV-6321 a Bellcaire d'Empordà.

Summary: Baixen a una trentena els trams de la xarxa viària catalana afectats pels estralls de la llevantada


El Barcelonès lidera un any més el rànquing comarcal de competitivitat que impulsa la Federació Empresarial del Gran Penedès (FEGP) i que enguany registra l'entrada del Bages a les deu primeres posicions. Aquest 'top ten' està format per Barcelonès (79,2), Vallès Occidental, Gironès, Baix Llobregat, Tarragonès, Segrià, Vallès Oriental, Maresme, Garraf i Bages. Garraf i Baix Llobregat són les que més creixen. En l'altre extrem, la Terra Alta (22,8) és la comarca menys competitiva, precedida per les Garrigues i l'Alta Ribagorça. El secretari general adjunt de Foment, Salvador Guillermo, ha insistit que cal oferir polítiques a aquestes comarques perquè puguin millorar la competitivitat.  L'índex -elaborat per la consultora Actíva Prospect- mostra estabilitat entre les comarques que ocupen les vuit primeres posicions, ostentades totes per comarques de l'àmbit metropolità i per les capitals de demarcació. No és fins a la novena posició que es registren canvis. Així, el Garraf escala de la desena a la novena posició i el Bages arriba a la desena provinent de l'onzena. En canvi, Osona baixa dues posicions i perd  la novena posició fins a l'onzena.  Com en anys anteriors, la part mitjana i baixa de la taula és la que registra majors canvis, ja que les diferències entre els índex de competitivitat són més petites. A la part mitjana, les que durant el 2018 han vist créixer més la seva competitivitat han estat la Conca de Barberà i el Ripollès. De fet, la Conca de Barberà ha estat la comarca que més posicions ha pujat, passant de la trentena a la vint-i-tresena. En canvi, la que ha perdut més posicions ha estat el Solsonès, que n'ha retrocedit 14 fins a la posició 28, tornant a nivells del 2007.  A la part baixa de la taula, el Pallars Sobirà i la Ribera d'Ebre han registrat els majors creixements, gràcies a la positiva evolució dels indicadors d'escolarització post-obligatòria, al dinamisme del sector immobiliari i a al creació d'empreses. En canvi, la destrucció de teixit empresarial ha fet empitjorar la competitivitat a la Terra Alta o l'Alta Ribagorça.  Capitals de demarcació i veïnatge Tant el responsable de l'estudi, David Moreno, com el secretari general adjunt de Foment han apuntat el fenomen que fa que les capitals de demarcació siguin els territoris de més competitivitat i que se'n beneficiïn les comarques veïnes. Tot i això hi ha el cas del Baix Llobregat, que tenint en compte la sèrie històrica des del 2009 no ha registrat la millora que sí que tenen la resta de comarques de la zona.  Mirant la sèrie històrica, totes les comarques a excepció dels Pallars Jussà han millorat el seu índex de competitivitat i les que més ho han fet són Barcelonès, Vallès Occidental, Cerdanya, Bages, Baix Empordà, Priorat, Pla d'Urgell, Garraf, Gironès i Maresme. Per contra, les que han registrat una millora menys significativa han estat Pallars Sobirà, Baix Llobregat, Selva, Noguera, Terra Alta, Ripollès, Alta Ribagorça, Alt Camp, Alt Urgell i Ribera d'Ebre. Tanca la taula el Pallars Jussà amb un empitjorament de l'índex entre 2009 i 2018.  Més distància entres les més competitives i les que menys ho són Una de les conclusions d'aquesta edició és que la distància entre les comarques amb índex de competitivitat més alts i les que els tenen més baixos tendeix a incrementar-se. Això s'explica pel fet que les comarques que lideren el rànquing estan més exposades a un context global de competitivitat i tendeixen a reforçar aquells vectors que els permeten avançar, com per exemple l'accés als mercats internacionals.  D'altra banda, Guillermo ha afirmat que el fet que el Barcelonès lideri el rànquing fa que hi hagi efectes secundaris com la poca disponibilitat de sòl i problemes de sostenibilitat ambiental.  A més, ha destacat que l'índex revela que com millors condicions de competitivitat hi ha, millor viuen els habitants d'aquells territori. Per això, ha apuntat que amb l'índex a la mà es pot veure "on s'han d'articular polítiques econòmiques" per aconseguir millorar aquesta competitivitat i aquest benestar. Així, coincideix que a més PIB a la demarcació, millor competitivitat.

Summary: El Barcelonès torna a ser la comarca més competitiva de Catalunya i el Bages escala posicions fins a les deu primeres


El conseller de Territori i Sostenibilitat, Damià Calvet, confia en arribar a acords amb el govern espanyol del PSOE per tal de treure vehicles pesants de l'N-240 entre Lleida i Montblanc i contribuir així a reduir l'elevada sinistralitat d'aquesta via. En aquest sentit, Calvet comparteix l'opció d'alliberar el peatge de l'AP-2, paral·lela a la via, tal com ha demanat el PSC en mocions aprovades tant a l'Ajuntament de Lleida com a la Diputació, però també considera que el Ministeri de Foment ha de fer millores a l'N-240 com ''desdoblaments'' ja que és una via que ''mereix una atenció molt més gran de la que ha tingut fins ara per part dels governs de l'Estat''. En una entrevista a l'ACN, el conseller de Territori i Sostenibilitat també ha valorat positivament la consolidació de les cigonyes a les comarques de Ponent tot i que sí que considera que s'hauria de fer que nidifiquessin en zones boscoses per evitar problemàtiques com la de la Catedral nova de Lleida.  Damià Calvet assegura que el Departament de Territori i Sostenibiltiat ha liderat, primer amb el conseller Josep Rull que va fer reunions amb alcaldes, però també a través de la secretaria i la direcció general d'Infraestructures, la cerca de solucions a l'elevada sinistralitat de l'N-240 entre Lleida i Montblanc. Segons el nou titular de la conselleria es tractaria de ''clonar'' les opcions que s'han ''assajat'' a l'N-II a Girona o les que pretenen implantar a l'N-340. És a dir, la retirada dels vehicles pesants, per la qual cosa cal arribar a acords per donar sortida a aquesta retirada de vehicles cap a l'AP-2. Segons Calvet, l'AP-2 és però una autopista ''poc permeable'' amb els municipis i els polígons industrials que hi ha al llarg de la seva traça i això implica parlar amb el Ministeri i la concessionària per revertir aquesta situació. Així mateix, remarca la necessitat de fer millores a la pròpia N-240, amb ''desdoblaments'', ja que és un eix principal de la xarxa bàsica del territori, de l'economia de les comarques de Ponent i del seu enllaç amb la resta del país.  El conseller creu que ''mereix una atenció molt més gran que la que ha tingut fins ara per part de governs de l'Estat que pràcticament no han desdoblat cap dels eixos principals que gestionen; ni l'N-II, ni l'N-340, ni la 420, ni l'N-260, quan en altres territoris han fet veritables meravelles amb les infraestructures''. Calvet assenyala que cal que al marge de les autopistes de peatge ''s'atenguin les necessitats del territori d'una manera més rigorosa del que s'ha fet fins ara''. És per això, que puntualitza que ''a la voluntat de disposar del millor país, més i millors oportunitats, no s'arriba perquè sí sinó després de constatar el fracàs continuat dels governs de l'Estat en la planificació i gestió d'infraestructures generals''. Nius de cigonyes als boscos En un altre ordre de les coses, el conseller Calvet també ha valorat positivament la consolidació de les cigonyes a les terres de Ponent com una ''gran notícia per la fauna i també per la millora dels hàbitats on viuen i niuen''. En aquest sentit, destaca que hi ha hagut una ''acció continuada'' del Govern i de l'Administració local i que per això estan ''contens i orgullosos''. Això implica que ara hi hagi molts exemplars i cal vigilar que la nidificació no impacti en l'activitat humana, tant en benefici de la pròpia activitat humana com de la població de cigonyes. Calvet creu que cal prioritzar que les cigonyes s'acostumin a nidificar als arbres dels boscos de ribera malgrat que no és el seu hàbitat natural. Això creu que es podria aconseguir ''afavorint les condicions en les que poden tenir aquests nius'' i si es constata que s'hi acostumen es podria potenciar. Ara el Departament té quantificats uns 350 nius en edificis de les comarques de Ponent i 350 més en arbres de boscos de ribera i altres hàbitats naturals. En el cas dels edificis cal vetllar perquè no es malmeti el patrimoni artístic, com el cas de la Catedral Nova de Lleida. Segons Calvet a les esglésies hi pot haver un niu però quan n'hi ha més d'un hi poden haver problemes. És per això, que de comú acord amb els bisbats i els ecologistes, s'avaluen les situacions per si se n'ha de retirar algun, ''amb cura'', i traslladar-lo a un altre lloc per preservar edificis i potenciar la biodiversitat de les cigonyes en llocs més naturals.

Summary: Calvet confia acordar amb el PSOE la retirada de vehicles pesants de l'N-240 amb mesures com l'alliberament del peatge


El piquet del CDR ha arribat cap a dos quarts d'onze del matí als Jutjats de Girona, blindats pels antiavalots dels Mossos, per reclamar l'alliberament dels detinguts durant la tercera nit de disturbis a la ciutat. Els Mossos d'Esquadra han detingut cinc joves per desordres públics, un d'ells menor d'edat, i està previst que passin a disposició judicial al llarg del matí. La marxa ha començat a les sis del matí i ha passat per l'edifici de l'Agència Tributària, el Corte Inglés, la rotonda de Mas Gri, la seu de la Caixa i la comissaria dels Mossos d'Esquadra. El piquet ha empaperat l'entrada d'alguns edificis, ha abocat pintura i ha fet grafitis a parets.

Summary: El piquet del CDR arriba als Jutjats de Girona i reclama la llibertat dels detinguts pels aldarulls


El president de la Generalitat Valenciana Ximo Puig es reuneix aquest dimarts amb la vicepresidenta del govern espanyol Soraya Sáenz de Santamaría per abordar qüestions com la del finançament autonòmic. Així ho ha anunciat aquest dilluns Ximo Puig als mitjans de comunicació abans de la jornada interparlamentària que ha celebrat el PSPV-PSOE a la seu del partit. El president valencià ha avançat que li traslladarà el que ja va dir a la Conferència de presidents autonòmics en relació amb les inversions en infraestructures, el finançament autonòmic i l’articulació de mecanismes per compensar el deute. Puig ha afegit que davant dels nous pressupostos generals de l’Estat hi ha un “gran espai necessari de diàleg” i que el govern espanyol “haurà de fer moltes cessions i ja no serà el projecte partidista i totalitzant del PP”. El cap del Consell ha afegit que tots els diputats valencians han d’aconseguir “que almenys hi hagi un finançament en les inversions proporcional a la població” així com el finançament del transport metropolità i partides destinades a cultura.

Summary: Ximo Puig rep aquest dimarts Soraya Sáenz de Santamaría per abordar qüestions com la del finançament


Per agilitzar la feina als serveis tècnics, que encara treballen en les sol·licituds de subvenció del PUOSC ACN Mollerussa.-El Consell Comarcal del Pla d'Urgell ha demanat als seus alcaldes que facin un "treball de camp previ" per determinar l'afectació que ha tingut la llevantada a la comarca. Ha estat en una reunió celebrada aquest divendres a la seu del Consell a Mollerussa en la qual hi han assistit tots els alcaldes de la comarca, tret de l'alcalde de Bellvís i president de la Diputació de Lleida, Joan Talarn. D'aquesta manera l'ens comarcal vol agilitar la feina dels serveis tècnics que estan treballant en les sol·licituds de subvenció del PUOSC, el termini del qual finalitza el 15 de novembre. A la reunió s'ha fet incís en els efectes que ha tingut la llevantada en els equipaments municipals i en les vies de comunicació asfaltades i sense asfaltar.

Summary: El Pla d'Urgell demana als seus alcaldes que facin una primera valoració dels efectes de la llevantada


El portaveu d'Òmium Cultural, Marcel Mauri, ha esperat que s'imposi el "seny" en la justícia espanyola i els consellers destituïts pel govern espanyol; l'expresident de l'ANC, Agustí Alcoberro; i el president d'Òmnium, Jordi Cuixart, quedin en llibertat. "Esperem que la justícia que fins ara no hem trobat, avui hi sigui", ha declarat a les portes del Tribunal Suprem (TS). Mauri ha afirmat que els és igual què diguin els empresonats per quedar en llibertat i ha destacat que el que importa és la seva trajectòria de "fermesa, coherència i dignitat". Mauri ha insistit que la mesura de presó preventiva és "desproporcionada" i que la situació judicial en que es troben és un "disbarat". D'altra banda, el portaveu de l'entitat ha confiat que les quantitats econòmiques que es puguin posar com a fiança en cas que es decretés "no serà un problema" gràcies a la "solidaritat d'una part molt important" de la societat.

Summary: Òmnium espera que s'imposi el "seny" en la justícia espanyola i els deu empresonats quedin en llibertat